ผ่อนเกณฑ์เช่าซื้อรถ‘รายได้ต่ำกู้ได้’
ลีสซิ่งกสิกรเขย่าตลาดไฟแนนซ์ จับอาชีพอิสระไม่มีรายได้ประจํา
31 ม.ค. 2555

ลีสซิ่งกสิกรเขย่าตลาดไฟแนนซ์ จับอาชีพอิสระไม่มีรายได้ประจํา
ลีสซิ่งกสิกรไทย ต้อนรับอีโคคาร์ รถกระบะรุ่นใหม่ เตรียมผ่อนปรนเกณฑ์พิจารณาเครดิตลูกค้ารายได้น้อยให้กู้ซื้อรถได้
นายอิสระ วงศ์รุ่ง ประธานกรรมการบริหาร บริษัท ลีสซิ่งกสิกรไทย เปิดเผยว่า บริษัทมีแผนที่จะออกโปรแกรมพิเศษขึ้นมาเพื่อเจาะกลุ่มลูกค้าที่ต้องการเช่าซื้อรถอีโคคาร์และรถกระบะโดยเฉพาะ ด้วยการผ่อนปรนเงื่อนไขการพิจารณาให้สินเชื่อได้ง่ายกว่าเกณฑ์ปกติ ทั้งในเรื่องของความสามารถการชำระหนี้ รายได้ขั้นต่ำ หรือประวัติการเงิน เช่น ลูกค้ารถกระบะส่วนใหญ่มีอาชีพอิสระ ไม่มีรายได้ประจำ ไม่มี สลิปเงินเดือน ก็ต้องใช้ผ่อนปรนเกณฑ์พิจารณาส่วนนี้ 
บริษัทตั้งเป้าปล่อยสินเชื่อรถอีโคคาร์และรถกระบะในปีนี้ไว้ไม่น้อยกว่า 1 หมื่นล้านบาท หรือขยายตัว 20% ของยอดสินเชื่อใหม่ เนื่องจากในปีนี้จะมีรถอีโคคาร์และรถกระบะรุ่นใหม่ออกมาอีกหลายรุ่น จึงเชื่อว่าตลาดจะมีการตอบรับค่อนข้างสูง
“เรามีความตั้งใจขยายสินเชื่อและรับความเสี่ยงเพิ่มขึ้นจากลูกค้าอีโคคาร์หรือรถกระบะ ซึ่งอาจเป็นลูกค้าที่ไม่มีรายได้ประจำ หรือมีเงินเดือนแค่หมื่นต้นๆ ก็ซื้อรถได้ โดยมีแคมเปญให้ลูกค้าผ่อนได้ยาวๆ หรือผ่อนแบบบอลลูนที่จะผ่อนมากขึ้นเมื่อถึงช่วงท้ายของสัญญา แต่โดยรวมแล้วลูกค้าควรมีเงินเหลือสุทธิ 50% ของรายได้เพื่อมาผ่อนชำระค่างวด เช่น ค่างวด 8,000 บาท ก็ควรมีเงินเหลือสุทธิ 1.5 หมื่นบาทต่อเดือน” นายอิสระ กล่าว
สำหรับทิศทางอัตราดอกเบี้ยเช่าซื้อนั้น นายอิสระเชื่อว่า จะยังคงอยู่ในระดับทรงตัวที่อัตรา 2.30-2.50% และคงไม่ปรับลดลงตามอัตราดอกเบี้ยนโยบาย เนื่องจากที่ผ่านมาอัตราดอกเบี้ยเช่าซื้อก็มีต้นทุนที่สูงอยู่แล้ว เพียงแต่การลดลงของอัตราดอกเบี้ยนโยบายจะช่วยลดความกดดันของอัตราดอกเบี้ยเช่าซื้อได้ในระดับหนึ่ง เพราะปัจจุบันส่วนต่างกำไรของอัตราดอกเบี้ยเช่าซื้อถือว่าอยู่ในระดับที่ต่ำมาก 
อย่างไรก็ตาม หากธุรกิจเช่าซื้อยังคงมีความรุนแรง อัตราดอกเบี้ยเช่าซื้อก็อาจมีการปรับลดลงอีกก็ได้ และคงต้องดูถึงผลกระทบในกรณีที่ธนาคารแห่งประเทศไทย (ธปท.) เรียกเก็บค่าธรรมเนียมจากธนาคารพาณิชย์เพิ่มขึ้นด้วยว่าจะส่งผลกระทบต่อธนาคารพาณิชย์มากน้อยแค่ไหน โดยเฉพาะธนาคารพาณิชย์ที่มีสัดส่วนสินเชื่อเช่าซื้อในเกณฑ์ที่สูงจะได้รับผลกระทบมากที่สุด รวมถึงผู้ประกอบการเช่าซื้อขนาดกลางและเล็กที่อาจแข่งขันลำบาก เนื่องจากมีต้นทุนทางการเงินที่สูงขึ้น 
นายอัครนันท์ ฐิตสิริวิทย์ กรรมการผู้จัดการ บริษัท ลีสซิ่งกสิกร ไทย กล่าวว่า ในปีนี้บริษัทยังให้ความสำคัญในการดำเนินธุรกิจอย่างมั่นคง โดยตั้งเป้าปล่อยสินเชื่อใหม่ 59,908 ล้านบาท เพิ่มขึ้น 38% มียอดสินเชื่อรวม 82,213 ล้านบาท เพิ่มขึ้น 27% มีกำไร 574 ล้านบาท เพิ่มขึ้น 23% มีหนี้ที่ไม่ก่อให้เกิดรายได้ หรือเอ็นพีแอล ลดเหลือ 0.92% จาก 1.66% 
ปัจจัยสำคัญที่คาดว่าจะกระตุ้นตลาด มาจากยอดขายรถยนต์โดยรวมที่คาดว่าน่าจะอยู่ที่ 1 ล้านคัน เนื่องจากมาตรการของภาครัฐ นโยบายคืนภาษีรถยนต์คันแรก ซึ่งได้ขยายสิทธิครอบคลุมถึงกลุ่มผู้ที่ได้รับผลกระทบจากน้ำท่วมและการผ่อนผันให้นำเข้ารถยนต์ใหม่ทั้งคัน